તમે ક્યારેય મારી સાથે ચા પીવા નથી આવતા. તમારી પાસે તો અમારા માટે ટાઇમ જ નથી. સુપ્રીમ કોર્ટના એક વૃદ્ધ વકીલે ઍડવોકેટ અનિતા બાફનાને પૂછ્યું. આ એકવારની વાત નહોતી, અવારનવાર આ વડીલ વકીલ ઍડવોકેટ બાફનાને આ પ્રશ્ન પૂછતા. અનિતા બાફનાની ધીરજની હદ આવી ગઈ અને તેમણે પણ ચાર લોકોની વચ્ચે જોરથી એ વડીલ વકીલને જવાબ આપતા કહ્યું કે, શા માટે મારે તમારી સાથે ચા પીવા આવવું જોઈએ. હું અહીં ભણવા આવી છું. મારી પાસે તમારી સાથેે ચા પીવાનો ટાઇમ નથી. અનિતાનો જવાબ અને અવાજનો રણકો સાંભળીને સૌ અનિતા અને એ વડીલ વકીલ તરફ જોવા લાગ્યા. એ ઘટના બાદ એ વડીલ વકીલે ક્યારેય પણ ઍડવોકેટ અનિતા બાફનાને ફરી એ પ્રશ્ન ન કર્યો.